**Walhalla, s.r.o., Murgašova č. 90/5, 058 01 Poprad, IČO: 36 511 366, zastúpená konateľom Ing. Alexandrom Chmelom**

Titl.

**Mesto Stará Ľubovňa**

**Mestský úrad Stará Ľubovňa**

**Stará Ľubovňa**

V Poprade, dňa 04.12.2015

VEC : **Pripomienky k návrhu VZN č. 60 o zákaze prevádzkovania niektorých hazardných hier na území Mesta Stará Ľubovňa**

Dňa 10.12.2015 sa uskutoční zasadnutie mestského zastupiteľstva v Starej Ľubovni.

Na úradnej tabuli Mesta Stará Ľubovňa ako aj na jeho webovej stránke bol dňa 26.11.2015 zverejnený návrh Všeobecne záväzného nariadenia č. 60 o zákaze prevádzkovania niektorých hazardných hier na území Mesta Stará Ľubovňa, kde zo zverejneného návrhu vyplýva, že toto VZN by malo nadobudnúť účinnosť dňa 26.12.2015. S poukazom na zákonné lehoty je nesporné, že tento návrh by sa mal prerokovávať na zasadnutí MZ dňa 10.12.2015.

K návrhu VZN môže ktokoľvek podať pripomienky a to v lehote do 10 dní odo dňa zverejnenia návrhu, kde táto lehota končí dňom 06.12.2015. Týmto podaním podávame pripomienky k návrhu VZN č. 60 v nasledovnom nižšie uvedenom rozsahu.

Do pripomienkovania sa tak môže zapojiť akákoľvek fyzická osoba a právnická osoba bez ohľadu na to, či má na území obce trvalý pobyt alebo sídlo.

Zo samotného textu Ústavy Slovenskej republiky, ako aj zo zákona o obecnom zriadení vyplýva potreba rozlišovať medzi všeobecne záväznými nariadeniami vydanými obcou pri výkone samosprávnej pôsobnosti a všeobecne záväznými nariadeniami vydanými obcou pri výkone prenesenej štátnej správy.

V prvom uvedenom prípade je predmet regulácie všeobecne záväzných nariadení zameraný najmä na problematiku správy obce a jej majetku. Takéto všeobecne záväzné nariadenia sú prvotnými, neodvodenými normatívnymi právnymi aktmi, ktorými možno regulovať aj tie právne vzťahy, ktoré sú doposiaľ inými právnymi predpismi neregulované.

**Okruh vecí, ktoré môžu byť týmto druhom všeobecne záväzných nariadení obce regulované**, je stanovený zákonom o obecnom zriadení a **inými zákonmi. Takýmto zákonom je aj zákon č. 171/2005 Z.z. o hazardných hrách.**

Všeobecne záväzné nariadenia obce, ktoré sú vydané pri výkone jej samosprávnej pôsobnosti, nesmú byť v rozpore (a teda musia byť v súlade) s Ústavou Slovenskej republiky, ústavnými zákonmi, zákonmi a medzinárodnými zmluvami, s ktorými vyslovila súhlas Národná rada SR a ktoré boli ratifikované a vyhlásené spôsobom ustanoveným zákonom.

Ak všeobecne záväzné nariadenie obce porušuje základné práva a slobody fyzických osôb a právnických osôb, môže ktokoľvek podať podnet na jeho zmenu alebo zrušenie príslušnému orgánu, ktorým je prokurátor. Môže nastať situácia, kedy všeobecne záväzné nariadenie síce neporušuje základné práva a slobody fyzických osôb a právnických osôb, avšak nespĺňa atribúty zákonnosti, čo je taktiež zákonným dôvodom na jeho zrušenie alebo zmenu.

**A/ v zmysle zákona č. 171/2005 Z.z. o hazardných hrách predpokladom na prijatie VZN o zákaze prevádzkovania hazardných hier je splnenie zákonných podmienok uvedených v § 10 ods. 5 a 6 zákona.**

Podmienky v zákone sú nasledovné :

Obec  
§ 10 ods. 5 písm. d) môže za podmienok podľa odseku 6 ustanoviť všeobecne záväzným nariadením, že hazardné hry podľa § 3 ods. 2 písm. b), d), e), a i) nie je možné prevádzkovať na jej území, pričom toto všeobecne záväzné nariadenie musí platiť na celom území obce a musí sa vzťahovať na všetky hazardné hry podľa § 3 ods. 2 písm. b), d), e) a i); na prevádzkovateľa hazardnej hry, ktorému bola udelená individuálna licencia na prevádzkovanie hazardnej hry pred nadobudnutím účinnosti všeobecne záväzného nariadenia, sa toto všeobecné záväzné nariadenie nevzťahuje do doby skončenia platnosti tejto individuálne licencie.   
  
§ 10 ods. 6 Všeobecne záväzné nariadenie podľa odseku 5 písm. d) **môže obec vydať, ak sa obyvatelia obce petíciou sťažujú, že sa v obci narúša verejný poriadok v súvislosti s hraním hazardných hier**, pričom takúto petíciu musí podporiť najmenej 30 % obyvateľov obce, ktorí dovŕšili 18 rokov veku. Prijatie takéhoto všeobecne záväzného nariadenia obec oznámi bezodkladne ministerstvu s uvedením dátumu jeho účinnosti.

Takže prvým základným a zákonným predpokladom je narúšanie v obci verejného poriadku v súvislosti s hraním hazardných hier. Táto skutočnosť musí byť objektívne preukázaná a nielen tvrdená. Bez existencie preukázateľného narúšania verejného poriadku na území obce v priamej príčinnej súvislosti s hraním hazardných hier, nie je možné vôbec pristúpiť k uplatneniu petičného práva občanov upraveného v zákone č. 85/1990 Zb.

Druhým predpokladom je realizácia petičného práva občanov. Až po preukázaní tohto prvého predpokladu môžu občania realizovať svoje ústavou garantované petičné právo, kde petícia musí byť podporená najmenej 30% obyvateľov obce, ktorí dovŕšili 18 rokov veku. Samotná petícia musí v petičnej otázke resp. vo svojom odôvodnení obsahovať skutočnosť, že je preukázané rušenie verejného poriadku v súvislosti s hraním hazardných hier.

Naša spoločnosť má za to, že pokiaľ ide o petíciu, ktorá je základom na vypracovanie návrhu VZN č. 60, ktorý sa má prejednávať dňa 10.12.2015 na zasadnutí MZ v Starej Ľubovni, tak táto nespĺňa podmienky definované v odseku 6 § 10 zákona o hazardných hrách, ktoré sme vyššie uviedli.

**B/ v zmysle zákona č. 89/1990 Z.z. o petičnom práve občanov platí, že a petícia neobsahuje žiadne nové skutočnosti, nie je možné opätovne ju prejednávať a rokovať o nej. Túto problematiku upravuje zákon č. 89/1990 Zb. v § 4 a 5 zákona.**

§ 4 ods. (1) Každý má právo spôsobom neodporujúcim zákonu vyzývať iné osoby, aby svojím podpisom petíciu podporili. Fyzická osoba čitateľne uvedie svoje meno, priezvisko, adresu trvalého pobytu1) a k týmto údajom pripojí svoj podpis. Právnická osoba uvedie svoj názov a sídlo; osoba oprávnená konať v jej mene čitateľne uvedie svoje meno, priezvisko, adresu trvalého pobytu1) a k týmto údajom pripojí svoj podpis. **Ak osobitný predpis1a) ustanovuje najnižší počet osôb podporujúcich petíciu alebo vek osôb podporujúcich petíciu, uvedie sa čitateľne k údajom o osobe podporujúcej petíciu aj dátum jej narodenia.** Osobám podporujúcim petíciu sa musí umožniť, **aby sa s obsahom petície riadne oboznámili** pred jej podpísaním.  
  
§ 4 ods. (6) Orgán verejnej správy neberie do úvahy podporu petície osobou, ktorá o sebe uviedla údaje nečitateľne alebo nepravdivo.

§ 5 ods. (1) Petícia musí byť písomná, označená slovom petícia a musí obsahovať predmet verejného alebo iného spoločného záujmu a údaje uvedené v § 4 ods. 1 o tom, kto ju podáva; ak petíciu podáva petičný výbor, uvedú sa údaje uvedené v § 4 ods. 1 o každom jeho členovi. Osoba určená na zastupovanie v styku s orgánom verejnej správy podľa § 3 ods. 3 alebo 4 pripojí v petícii k menu, priezvisku a adrese trvalého pobytu aj podpis.  
  
§ 5 ods. (6) Ak petícia podaná v tej istej veci neobsahuje nové skutočnosti, orgán verejnej správy oznámi osobám, ktoré petície podali, stanovisko a spôsob vybavenia pôvodnej petície. Pri hromadnom podávaní petícií tak môže urobiť v periodickej tlači a ostatných hromadných informačných prostriedkoch.  
  
§ 5 ods. (9) Ak je predmetom petície činnosť orgánov územnej samosprávy, jej poslancov alebo štatutárneho orgánu organizácie, ktorej zriaďovateľom je orgán územnej samosprávy, petíciu vybavuje príslušný orgán územnej samosprávy.

Už minulosti v priebehu roku 2013 sa uskutočnila v Meste Stará Ľubovňa petícia na zákaz prevádzkovania hazardných hier, kde táto bola vybavená tak, že návrh VZN o zákaze prevádzkovania niektorých hazardných hier nemalo MZ schváliť. Preto ak táto nová petícia v roku 2015 neobsahuje nové skutočnosti a nové dôkazy o narúšaní verejného poriadku v súvislosti s hraním hazardných hier, platí ustanovenie § 5 ods. 6 zákona č. 89/1990 Zb., kde orgán verejnej správy resp. podľa ods. 9 orgán územnej samosprávy oznámi osobám, ktoré podali petíciu, stanovisko a spôsob vybavenia pôvodnej petície.

**C/ v zmysle zákona č. 211/2000 Z.z. o slobodnom práve k informáciám sme požiadali dňa 26.11.2015 o poskytnutie informácií, ktoré podľa nás majú preukázať, či boli naplnené vyššie uvedené podmienky v bode A/ a B/, kde však zákonná lehota na vybavenie žiadosti uvedená v § 17 a tá je bezodkladne resp. najneskôr do 8 pracovných dní odo dňa doručenia žiadosti. Je nesporné, že v čase kedy končí lehota na podávania pripomienok t.j. do 06.12.2015 nám tieto požadované informácie nebudú poskytnuté, pretože ešte neuplynie zákonná lehota na vybavenie je našej žiadosti o poskytnutie požadovaných informácií.** Predmetom žiadosti bolo:

* **Zoznam všetkých petícií** doručených Mestskému úradu Stará Ľubovňa resp. Mestu Stará Ľubovňa v období rokov 2010 až do dňa podania tejto žiadosti *ohľadne zákazu prevádzkovania hazardných hier na území mesta Stará Ľubovňa podľa zákona č. 171/2005 Z.z.* s **uvedením znenia každej petície, jej odôvodnenia, a kópie všetkých k petícii doložených petičných hárkov**
* Zoznam prijatých uznesení mestského zastupiteľstva k v bode 1/ uvedeným a mestským zastupiteľstvom prejednaným petíciám, s výsledkami hlasovania poslancov MZ k uzneseniam MZ,
* Zoznam hlásení resp. záznamov o výjazde mestskej polície v Starej Ľubovni o výjazdoch k herniam v spojitosti s rušením verejného poriadku v meste Stará Ľubovňa v období od 01.01.2013 až do dňa podania tejto žiadosti

Preto neposkytnutím požadovaných informácií do času rokovania mestského zastupiteľstva dňa 10.12.2015 resp. do konca lehoty na pripomienkovanie návrhu VZN sa nám uprie právo vstupovať do správy vecí verejných, pretože nie sú dané informácie, ktoré môžu preukázať či postup predchádzajúci schvaľovaniu návrhu VZN č. 60 bol v súlade s inými zákonmi a Ústavou SR.

**Záver :**

Preto navrhujeme, aby poslanci MZ na svojom zasadnutí konanom dňa 10.12.2015 **nerokovali o tomto návrhu VZN č. 60 a tento návrh presunuli na iné neskoršie zasadnutie mestského zastupiteľstva**, pretože je potreba preverenia postupu predchádzajúcemu spísaniu petície a naplnenia zákonných podmienok uvedených v zákonoch č. 171/2005 Z.z. a 89/1990 Zb. resp. **navrhujeme, aby prijali uznesenie, že návrh VZN č. 60 neschvaľujú.**

Nakoniec chceme poukázať aj na neštandardný spôsob zverejnenia programu zasadnutia MZ konaného dňa 10.12.2015, kde nikde v bodoch programu nie je priamo uvedené, že sa bude rokovať o návrhu VZN č. 60 a je predpoklad, že tento návrh sa môže prejednávať iba pod bodom rôzne a to napriek tomu, že návrh iného VZN je priamo zakoncipovaný ako samostatný bod programu zasadnutia MZ, čo je dôkazom o netransparentnom postupe navrhovateľa resp. Mesta Stará Ľubovňa pri určovaní programu zasadnutia mestského zastupiteľstva. Taktiež na webovej stránke mesta chýba k návrhu VZN dôvodová správa a konštatovanie o tom, koľko podpisov občanov podporilo petíciu, koľko z toho bolo platných hlasov a koľko nie.

Záverom chceme ešte raz poukázať na to, že zo samotného textu Ústavy Slovenskej republiky, ako aj zo zákona o obecnom zriadení vyplýva, že prijímané všeobecne záväzné nariadenia musia byť vždy v súlade so zákonom a Ústavou SR a ak to tak nie je, zakladá to pri vyslovení nezákonnosti všeobecne záväzného nariadenia obce právo aj na náhradu škody, ktorá takýmto nezákonným nariadením vznikne iným tretím osobám.

K týmto pripomienkam sa pripájajú nasledovné obchodné spoločnosti, ktoré majú udelené individuálne licencie MFSR na prevdádzkovanie hazardných hier v meste Stará Ľubovňa:

- SYNOT TIP, a. s.

- Ariola s. r. o.

- AG PLAY, s. r. o.

- ASCOMP spol. s r. o.

Walhalla, s.r.o.

Zast. konateľom Ing. Alexandrom Chmelom